अनजान बच्चे ने सिर्फ 'मां' कहा, रामलली ने ददुआ के 12 डकैतों पर कुल्हाड़ी उठा ली
Anjan child only said 'mother', Ramlali pulled the ax on 12 dacoits of Dadua. ये कहानी है बुंदेलखंड के बीहड़ में रहने वाली 64 साल की रामलली की। वो रामलली, जिसे उत्तर प्रदेश सरकार ने 'पाठा की शेरनी' की उपाधि दी। यही नहीं उन्हें सम्मान के तौर पर गोलियों से भरी हुई एक लाइसेंसी राइफल भी दी गई।
मां के कई रूप हैं। उसमें धैर्य है, त्याग है, प्यार है, हिम्मत है और इतनी फिक्र है कि उसका कर्ज उतारना मुश्किल है। दिखने में तो 'मां' महज एक शब्द भर है। लेकिन इसमें इतनी ताकत है कि ये 12 खूंखार डकैतों को भी हरा सकता है।
आज की कहानी भी 'मां' शब्द से होकर गुजरती है। ये कहानी है बुंदेलखंड के बीहड़ में रहने वाली 64 साल की रामलली की। वो रामलली, जिसे उत्तर प्रदेश सरकार ने 'पाठा की शेरनी' की उपाधि दी। यही नहीं, उन्हें सम्मान के तौर पर गोलियों से भरी हुई एक लाइसेंसी राइफल भी दी गई।
यूपी के सबसे पिछड़े इलाके में रहने वाली रामलली आज भी किसी महिला के साथ कुछ गलत होता है, तो बंदूक लेकर निकल पड़ती हैं। एक साधारण महिला के भीतर इतना साहस कैसे आया? कैसे एक अनजान बच्चे को बचाने के लिए रामलली 12 डकैतों से लड़ गईं।
ददुआ से नफरत ने रामलली को बना दिया 'पाठा की शेरनी' 
बात उन दिनों की है, जब चित्रकूट में डकैत ददुआ का आतंक था। लोग थाने पर उसकी शिकायत करने से भी डरते थे, क्योंकि ददुआ की मुखबिरी का मतलब होता था मौत। ददुआ सबसे ये कहा करता था, 'जिस दिन मेरी मुखबिरी करने का ख्याल भी दिल में आए, समझ लेना कि तुम्हारी मौत हो चुकी है।'
20 जून, 1986 को ददुआ की निर्दयता का एक ऐसा ही मामला सामने आया। वह पुलिस के इन्फॉर्मर शम्भू सिंह के गांव पहुंचा। बीच सड़क पर शम्भू सिंह का गला काटा, फिर उसका कटा सिर बांस में बांधकर कई गांवों में घुमाया। यही नहीं, मुखबिरी के शक में एक बार उसने लधौहा गांव के जमींदार की दोनों आंखें निकाल कर उसे जिंदा छोड़ दिया। उन दिनों लड़कियों का सुंदर होना भी उनकी जान का दुश्मन होना जैसा था। सुंदर लड़कियों को ददुआ गैंग उठा ले जाती थी। आए दिन हो रही ऐसी घटनाओं से महिलाएं त्रस्त हो चुकी थीं।
साल 2000 तक UP और MP की पुलिस चौकियों में ददुआ गैंग के खिलाफ लूट, हत्या, डकैती, किडनैपिंग और फिरौती के 500 से ज्यादा केस दर्ज हुए। 17 मई, 2001 को ददुआ के आदमियों ने सतना के बैंक मैनेजर जगन्नाथ तिवारी के बेटे मनीष को किडनैप कर लिया। डाकू जब लड़के को हरिजनपुर गांव के रास्ते पहाड़ी पर ले जा रहे थे, तभी मौका पाकर वह उनके चंगुल से भाग निकला। डकैत लड़के का पीछा कर रहे थे, जब वह भागकर हरिजनपुर गांव की एक टूटी हुई झोपड़ी में घुस गया। वह झोपड़ी रामलली की थी।
'मां मुझे बचा लो' की चीख सुन हथियार उठा लिए
शाम का वक्त था। रामलली चूल्हे पर खाना बना रही थीं। लड़का घबराया हुआ रामलली से लिपट कर रोने लगा। रामलली बोली- अरे क्या हुआ? रो क्यूं रहा है। लड़का बोला- मां मुझे बचा लो। इतना कहकर वह और जोर से रोने लगा। रामलली ने उसे पीने के लिए पानी दिया। चुप होकर उसने पूरी कहानी कह डाली। अपनी बंदूक को साफ करते हुए रामलली कहती हैं, "लड़के ने रोते हुए जब मां कहा, तो मुझे दया आ गई। उसकी हालत देख मैंने ठान लिया कि चाहे कुछ भी हो जाए, मैं उसे डाकुओं को नहीं सौंपूंगी।"
रामलली कहती हैं, "रात का समय था। 12 से 15 डाकुओं ने पूरे गांव को घेर लिया। डकैतों ने एक-एक घर की तलाशी शुरू की। वो लोगों को धमका रहे थे कि अगर लड़के को लौटाया नहीं, तो वो पूरे गांव में आग लगा देंगे। इस बीच मैंने लड़के को रसोई में छिपाकर आसपास की महिलाओं को घर में इकट्ठा कर लिया। हम सबके हाथों में कुल्हाड़ी और हंसिया थी। तभी डाकुओं ने मेरे घर पर धावा बोल दिया। मेरे सामने ददुआ के आदमी बदूंक ताने खड़े था।"
''डकैतों ने अंदर घुसने की कोशिश की, तो मैं हथियार उठाकर चिल्लाने लगी। डकैत थोड़ा पीछे हटे, तो महिलाओं ने पत्थर चलाना शुरू कर दिया। औरतों की भीड़ देख ददुआ गैंग वापस बीहड़ की तरफ भागने लगी। अफरा-तफरी में डकैतों की कुछ बंदूकें भी वहीं छूट गईं। उस दिन के बाद से मैं बीहड़ के डकैतों की आंखों में चढ़ गई।"
गुस्साए डकैतों ने रामलली के पति को दिनदहाड़े उठवा लिया 
लड़का हाथ नहीं लगा। डकैतों को खाली हाथ लौटना पड़ा। इस बात से ददुआ आगबबूला हो गया था। इसी बीच रामलली ने पति राम सुमेर और गांव वालों की मदद से पूरी घटना की खबर मानिकपुर थाने को दी। इसके साथ-साथ लापता लड़के को भी पुलिस को सौंपा। ये बात जब ददुआ को पता चली, तो वह भड़क गया। पारा इतना चढ़ गया कि ददुआ ने दिनदहाड़े रामलली के पति का अपहरण कर लिया।
राम सुमेर अब ददुआ के कब्जे में था। ये बात जानते हुए भी रामलली घबराई नहीं। उन्हें ददुआ के ठिकाना का पता मालूम था। रामलली ने पुलिस तक इस बात की खबर पहुंचा दी। बाद में पुलिस की टीम ने पहाड़ियों पर कांबिग करते हुए रामलली के पति को छुड़वा लिया।
रामलली की तारीफ करते हुए राम सुमेर कहते हैं, "उस रात को आज भी याद करते हैं, तो शरीर के रोएं खड़े हो जाते हैं। उस दिन रामलली के हाथ में कुल्हाड़ी देख मेरी भी हिम्मत बढ़ गई थी। जिस ददुआ के सामने किसी की बोलने की हिम्मत नहीं पड़ती थी। हमने तो उसके खिलाफ मोर्चा खोल दिया था। रामलली की वजह से हरिजनपुर के 5 किलोमीटर क्षेत्र में बसे गांवों में लोग डाकुओं के नाम से नहीं डरते हैं। लड़कियां बेखौफ स्कूल जाती हैं।"
सम्मान में राजभवन में बजी तालियां, मिली लाइसेंसी बंदूक
इन 2 घटनाओं की वजह से रामलली की चर्चा पूरे UP में होने लगी। उस वक्त अखबारों के पहले पन्ने पर उनका नाम फोटो सहित छापा गया। 6 सितंबर, 2001 को चित्रकूट के DM जगन्नाथ ने रामलली को 1 लाइसेंसी बंदूक देकर सम्मानित किया। जिला प्रशासन ने रामलली के साथ हंसिया उठाने वाली गांव की 8 और महिलाओं को भी बंदूकें दीं। इन्हीं असलहों के दम पर रामलली ने कई बार ददुआ गैंग से सामना किया।
रामलली की बहादुरी के लिए उस वक्त के राज्यपाल विष्णुकान्त शास्त्री ने 8 मार्च, 2002 को अंतर्राष्ट्रीय महिला दिवस पर उन्हें राजभवन बुलाया। उन्होंने रामलली को सम्मानित करते हुए 'पाठा की शेरनी' के नाम से बुलाया, तो तालियों की गड़गड़ाहट से पूरा राजभवन गूंज उठा।
रामलली के बारे में मानिकपुर के SDM प्रमेश श्रीवास्तव कहते है, "आज से 25 साल पहले चित्रकूट के पाठा इलाके में डकैतों का खौफ था। सबसे ज्यादा खौफ ददुआ का था, जिसके नाम पर 200 से ज्यादा मर्डर के केस दर्ज थे। रामलली महिला होते हुए भी दुर्दांत डकैत से बेखौफ होकर लड़ीं। उनकी बहादुरी ने न केवल मानिकपुर का बल्कि पूरे यूपी का नाम रोशन किया है।"
100 से ज्यादा महिलाओं को बंदूक चलाना सिखाया
कंधे पर गोलियों से लैस बंदूक लिए रामलली आज 20 साल बाद भी आपको पाठा के जंगलों में घूमती दिख जाएंगी। सरकार से इनाम के तौर पर जो बंदूकें उन्हें मिलीं। आज रामलली उन्हें चलाने की ट्रेनिंग क्षेत्र की लड़कियों को दे रही हैं।
रामलली कहती हैं, "2001 में मानिकपुर की CO रहीं लक्ष्मी सिंह मैडम ने हमें बंदूक चलानी सिखाई। फिर जिस दिन से बंदूक उठाई, उस दिन से कभी साड़ी नहीं पहनी। गांव की महिलाओं को किसी के सामने झुकना न पड़े। दिन हो या रात वो बिना किसी डर के बाहर जाएं। इसके लिए मैंने आस-पास की लड़कियों को बंदूक चलाने की ट्रेनिंग दी। बीते 10 साल में मैंने यहां की 100 से ज्यादा महिलाओं को बंदूक लोड करने के बाद उसे चलाना सिखाया है।"
बहुजन आंदोलन और कांशीराम की कट्टर समर्थक रहीं रामलली
आज रामलली की उम्र 60 साल से ज्यादा है। उनके चेहरे पर झुर्रियां और शरीर पतला-दुबला हो चुका है। लेकिन ये उनकी कमजोरी की निशानी नहीं है। रामलली को आज भी वो दिन याद है जब वह पाठा क्षेत्र में हुए बहुजन आंदोलन में बढ़-चढ़कर हिस्सा लिया था।
रामलली कहती हैं, "सन 1984 में हमारे नेता कांशीराम ने बहुजन समाज पार्टी (बसपा) बनाई थी। उन्होंने पाठा में हरिजन बस्तियों और दलितों के विकास के लिए बहुजन आंदोलन शुरू किया। इसके बाद जब भी चित्रकूट में बसपा चुनाव लड़ी, मैंने जमकर प्रचार किया। बीहड़ की महिलाओं के वोटों की बदौलत साल 1996 में मानिकपुर से बसपा के दद्दू भैया जीते थे। इसके बाद साल 2012 तक उन्हें कोई हरा नहीं पाया।"
हालांकि, रामलली अब राजनीति छोड़ चुकी हैं। लेकिन आज भी वह अपनी ग्राम पंचायत की समस्याओं को लेकर अक्सर मानिकपुर तहसील पहुंच जाती हैं। गांव की लड़कियां उन्हें प्यार से 'रमली दीदी' और 'बंदूक वाली माई' भी कहती हैं।
सम्मान मिला, पर रहने के लिए पक्का घर नहीं
अपनी जिंदगी दांव पर लगाकर ददुआ से लड़ी रामलली को बंदूक के अलावा प्रशासन की तरफ से 1 रुपया भी नहीं मिला। आज वह किराने की दुकान चलाकर अपने परिवार का पेट पालने को मजबूर हैं। ददुआ से लोहा लेने वाली रामलली के बहादुरी के किस्से पूरे चित्रकूट में फैले हैं। लेकिन उनके पास रहने के लिए पक्की छत तक नहीं है।
रामलली अपने पुरस्कार दिखाते हुए कहती हैं, "हमारी कहानी सुनने के बाद देशभर से लोग हमसे मिलने आए। हमें सम्मानित करने के लिए जिला मुख्यालय पर भी बुलाया गया। खूब खबरें छपीं, लेकिन अब तक रहने के लिए पक्का आवास नहीं मिला। ग्राम सचिव को आवास दिए जाने की एप्लिकेशन भी डाली पर कुछ नहीं हुआ। बेटा और बहू दिव्यांग हैं। बेटी और दामाद भी मेरे पास रहते हैं। सरकार ये यही गुजारिश है कि मेरी मदद की जाए।"
1. डकैत राधे बोला- मेरे सामने बम फटा; ददुआ के चीथड़े उड़ गए, अब योगी मुझे सिक्योरिटी दें
200 से ज्यादा हत्याएं करने वाले डकैत ददुआ का राइट हैंड डाकू राधे रिहा हो चुका है... उसने 14 साल 11 महीने जेल काटी। लूट, हत्या, डकैती जैसे 100 से ज्यादा मुकदमे झेले। सलाखों के पीछे रहते हुए उसे तीन जेलों से ट्रांसफर किया गया। 8 मामलों में उम्रकैद और फांसी की सजा सुनाई गई। राधे जिंदगी के आखिरी दिन गिन रहा था, लेकिन हाईकोर्ट के एक आदेश ने उसे फिर से जिंदा कर दिया। पढ़िए पूरी खबर...
2. IPS अमिताभ बोले- बीहड़ के आखिरी डकैत को 50 फीट पास जाकर मारा, सम्मान में CM योगी ने दी पिस्टल
30 अक्टूबर 2021 को हमें एक इनपुट मिला कि डकैत गौरी अपने पुराने अड्डे माड़ो बंधा के पास है। उसके लिए शाम को खाना भेजा गया है। इस सूचना पर STF ने मूवमेंट किया। टीम गौरी के बेहद करीब पहुंच गई थी। उस समय वहां 10 से 12 लोग थे। उस वक्त काफी ठंड पड़ रही थी, इसलिए गैंग ने एक जगह पर आग जला रखी थी। उसके चारों तरफ गौरी अपने आदमियों के साथ बैठा था। आग की रोशनी में उसकी गैंग और असलहे साफ दिख रहे थे। मैं गौरी से महज 50 फीट दूर था। हमने स्लो मूव करते हुए उसे 3 तरफ से घेर लिया। फिर अचानक फायरिंग शुरू कर दी।
"गोलियों की आवाज सुनकर गौरी घबरा गया। डकैत कुछ समझ पाते उससे पहले ही टीम ने गैंग के ज्यादातर लोगों को ढेर कर दिया। लंबी मुठभेड़ के बाद गौरी मारा गया। पढ़िए पूरी खबर...
3. 100 रुपए की अगरबत्ती से 800 जिताने का दावा, बेल्ट-पर्स बेचने वाला मास्टर माइंड
ठगी का ये धंधा कहीं और नहीं, बल्कि लखनऊ के चारबाग रेलवे स्टेशन पर हो रहा है। भास्कर को जानकारी मिली तो इसका स्टिंग किया। जो खुलासे हुए वो हैरान करते हैं। स्टिंग कैसे हुई? इन्हें पकड़कर पुलिस तक कैसे पहुंचाया गया? पुलिस ने क्या कहा? इसके लिए पढ़िए पूरी खबर...